**Αθήνα:** 04.07.2025

**ΑΝΑΚΟΙΝΩΣΗ**

Στη Βουλή για την ετήσια οικονομική ενίσχυση 250 ευρώ και το επίδομα ενοικίου

**Δεν έγινε δεκτή η πρόταση για το ενοίκιο των ατόμων με αναπηρία, θετική απόκριση για το επίδομα**

Στη συνεδρίαση της Βουλής σχετικά με το **σχέδιο νόμου του υπουργείου Οικονομικών** «*Διασφάλιση δημοσιονομικής ισορροπίας: Μεταρρύθμιση πλαισίου δημοσιονομικής διαχείρισης - Τροποποίηση ν. 4270/2014 κλπ.*» κλήθηκε να μιλήσει ο **πρόεδρος της ΕΣΑμεΑ Ιωάννης Βαρδακαστάνης**, τον οποίο εκπροσώπησε ο **γενικός γραμματέας Βασίλης Κούτσιανος**, την Πέμπτη 3 Ιουλίου. [Δελτίο Τύπου με την παρέμβαση της ΕΣΑμεΑ στη διαβούλευση](https://www.esamea.gr/el/article/h-esamea-diekdikei-diplasiasmo-eisodhmatikwn-oriwn-kai-posoy-gia-ta-atoma-me-anaphria-gia-thn-epistrofh-enoikioy-parembash-sto-sxedio-nomoy)

Θετική ήταν η απόκριση του **υφυπουργού Εθνικής Οικονομίας και Οικονομικών Θ. Πετραλιά** σχετικά με το αίτημα της ΕΣΑμεΑ επί του **άρθρου 72** **Ετήσια οικονομική ενίσχυση ευάλωτων κοινωνικών ομάδων**: ενώ στην παρ. 2 του άρθρου, καθορίζονται οι κατηγορίες των ατόμων με αναπηρία που λαμβάνουν σύνταξη ή επίδομα λόγω αναπηρίας, στους οποίους θα καταβληθεί η μόνιμη οικονομική ενίσχυση των 250 ευρώ, η τελευταία **ΔΕΝ αφορά σε όλα τα άτομα με αναπηρία**, χρόνιες ή/και σπάνιες παθήσεις που λαμβάνουν σύνταξη ή επίδομα λόγω αναπηρίας. Πιο συγκεκριμένα, οι εργαζόμενοι με αναπηρία που υπηρετούν σε Ν.Π.Δ.Δ. και Ο.Τ.Α. και τα μέλη των οικογενειών τους (έμμεσα ασφαλισμένοι) οι οποίοι λαμβάνουν το εξωιδρυματικό επίδομα από το Φορέα στον οποίο υπηρετούν και οι συνταξιούχοι λόγω αναπηρίας που λαμβάνουν το επίδομα απόλυτης αναπηρίας από τον e-ΕΦΚΑ, **δεν ανήκουν στους δικαιούχους**.

Ο υφυπουργός στην παρέμβασή του επεσήμανε ότι θα προστεθεί «*μία εξουσιοδοτική στο νόμο που θα λέει ότι ειδικά η παράγραφος 2 που αφορά στα άτομα με αναπηρία δύναται να επεκτείνεται και σε διαφορετικές κατηγορίες ατόμων με αναπηρία που τυχόν δεν περιλαμβάνονται στο εν λόγω άρθρο, ώστε να λάβουν το βοήθημα*».

Αναφορικά όμως με το άρθρο **70 Επιδότηση με τη μορφή επιστροφής ποσού ενοικίου: Η ΕΣΑμεΑ ζητά** να υπάρξει **ειδική μέριμνα**, στην επιδότηση με τη μορφή επιστροφής ποσού ενοικίου, με διπλασιασμό των εισοδηματικών ορίων για **τα άτομα με αναπηρία, χρόνιες/ ή και σπάνιες παθήσεις και τις οικογένειές τους,** λαμβάνοντας υπόψη ότι έχουν να αντιμετωπίσουν, την μακροχρόνια οικονομική κρίση και την κρίση της πανδημίας, ένα άνευ προηγουμένου κύμα ακρίβειας στα προϊόντα, την ενέργεια, τα καύσιμα κ.α., που καθιστούν αδύνατη ακόμα και την κάλυψη των βασικών καθημερινών τους αναγκών, εάν ληφθεί υπόψη το δυσβάστακτο πρόσθετο κόστος που απαιτείται για την κάλυψη των αναγκών που πηγάζουν από την αναπηρία τους.

Για το ζήτημα της επιδότησης του ενοικίου για τα άτομα με αναπηρία, ειδικά για τα άτομα με κινητική αναπηρία που τόσο δύσκολα βρίσκουν προσβάσιμη στέγαση, **η πρότασή μας να καλυφθεί αυτό το κενό δεν έγινε δεκτή.**

Το έγγραφο με όλες τις προτάσεις- παρατηρήσεις της ΕΣΑμεΑ επισυνάπτεται.

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |